b"\n_START_ARTICLE_\nNeusiok Indijanci\n_START_PARAGRAPH_\nNeusiok (Neuse, danas Coharie) indijansko je pleme porodice Iroquoian otkriveno 1584. godine na ju\xc5\xbenoj obali donjeg toka rijeke Neuse u dana\xc5\xa1njoj Sjevernoj Karolini, okruzi Craven i Carteret. Tada bijahu u ratu s vi\xc5\xa1e obalnih plemena u tamo\xc5\xa1njem podru\xc4\x8dju. U kasnijem kolonijalnom periodu Indijanci na navedenoj regiji poznati su i kao Neuse Indijanci. Broj im rapidno opada pa im je 1700. jo\xc5\xa1 preostalo 15 ratnika i dva sela Chattooka i Rouconk. Njihovi ostaci su se vjerojatno priklju\xc4\x8dili mnogo ja\xc4\x8dim Tuscarora Indijancima koji su kasnije ranih 1700-ih u\xc5\xa1li u savez sa 'Narodom duge ku\xc4\x87e' Ho-de-no-sau-nee. Prema Mooneyu (1928), ovih Indijanaca, uklju\xc4\x8duju\xc4\x87i i pleme Coree (vjerojatno srodni) bilo je 1600. godine oko 1,000. Njihovo ime Neusiok danas \xc4\x8duva ime rijeke Neuse u Sjevernoj Karolini.\n_START_SECTION_\nKratka povijest plemena Coharie\n_START_PARAGRAPH_\nPleme se na sada\xc5\xa1nji teritorij po\xc4\x8delo vra\xc4\x87ati izme\xc4\x91u 1729 i 1746. Tokom 1800.-tih Indijanci Neusiok, sada ve\xc4\x87 kao Coharie izgra\xc4\x91uju svoje politi\xc4\x8dke temelje u sjeverno-karolinskom okrugu Sampson. Ve\xc4\x87 od 1859. osnivaju prve \xc5\xa1kole iz vlastitih sredstava i s vlastitim u\xc4\x8diteljima, a 1911. Sjeverna Karolina im daje vlastiti \xc5\xa1kolski sistem, ukinut 1913. Zakon se uspostavlja opet 1917. a ve\xc4\x87 1943. utemeljena je ' East Carolina Indian School '. U Okrugu Sampson Coharie osnivaju 4 naselja, to su: Holly Grove, New Bethel, Shiloh i Antioch. Plemensko podru\xc4\x8dje im se prostire na svega 10 akara. Godine 1971. plemenski status priznaje im samo dr\xc5\xbeava Sjeverna Karolina."